Borsvoed jou baba | Maroela Media
deur Marie-Louise Steyn
Borsvoeding is ongetwyfeld die natuurlikste en gesondste manier om jou baba te voed, maar dis nie noodwendig altyd instinktief of maklik nie. Ma’s het dikwels nie die nodige kennis en ondersteuning om kommerloos te borsvoed nie en daarvoor is hierdie boek die antwoord. Dit is ’n volledige, maar kompakte praktiese gids vir ma’s wat borsvoed. Die jongste navorsing op dié gebied word in die inhoud weerspieël, en omdat die boek op ’n sterk feitebasis berus, sal dit ook van onskatbare waarde wees vir dokters, verpleegpersoneel, voorgeboortelike begeleiers en doulas – enigiemand wat vroue voor, tydens en na die geboorte bystaan.
Daar is ook ’n lys name en kontakbesonderhede van laktasiespesialiste en La Leche-groepe regdeur die land sodat ma’s wat borsvoed sal weet waar om hulp te soek as hulle sukkel.
Marie-Louise Steyn het al vyf haar kinders geborsvoed, en werk al langer as ’n dekade as telefoonkonsultant vir La Leche League. Sy is internasionaal as laktasiekonsultant gesertifiseer en het die vereiste kwalifikasies as IBCLC (International Board Certified Lactation Consultant). Marie-Louise werk ook as professionele doula en was die afgelope vyf jaar by honderde geboortes betrokke in dié rol. Deur teenwoordig te wees by die geboorte kan sy die eerste borsvoedingervaring na baba se geboorte waarneem, en aan ma’s leiding gee.
Sy bly ná die geboorte in verbinding met haar kliënte, en bly op hoogte van hulle bekommernisse en uitdagings. Hierdie ondervinding en haar rol as kindergeboorte-opleier by ’n kraamhospitaal rus haar uitstekend toe vir haar seminare aan ma’s, doulas en voornemende laktasiekonsultante.
Uitgewer: METZ PRESS